Carl Rosa

Carl August Nicholas Rosa (opprinnelig Karl August Nikolaus Rose, født 22. mars 1842 i Hamburg, død 30. april 1889 i Paris) var en tysk-britisk impresario. Han var grunnlegger av Carl Rosa Opera Company og bidro til å popularisere musikkformen opera i Storbritannia.

Liv og virke

Bakgrunn
Rosa var sønn av forretningsmannen Ludwig Rose og hans hustru Sophie Becker. Faren tok ham i unge år med seg fra Hamburg til Edinburgh. 

Som musikalsk vidunderbarn turnerte han i Skottland fra han var 12 til han var 16 år, og fikk etterhvert glødende gode anmeldelser.

Rosa studerte ved musikkonservatoriene i Leipzig (1859) og i Paris.

Musiker: Fiolin, opera
I 1863 ble Rosa engasjert som konsertmester i Hamburg, og fikk da også anledning til å dirigere.  Tre år etter besøkte han England og opptrådte som fiolinsoloist i Crystal Palace.  

Han opptrådte også som fiolinist i USA, der han i 25. februar 1867 i New York City giftet seg med sangeren Euphrosyne Parepa (1836–1874), som ble kjent som Madame Papera-Rosa. To år etter grunnla paret Parepa Rosa English Opera Company i New York og turnerte med dette operaselskapet med henne som primadonna. 

I tre sesonger reiste de rundt i USA. Parepa var stjernen, og Carl dirigenten. Deres store fortjeneste var at de brakte «Grand Opera»-opplevelsen til en rekke provinsbyer der denne musikalske kunst tidligere ikke hadde vært kjent. 

I 1872 vendte Rosa og hans hustru tilbake til England. Etter hennes død ledet han fra 1875 i England den ansette truppen som fra da ble kalt Carl Rosa Opera Company.

Turneene gikk gjennom Storbritannia og Irland. I de påfølgende femten årene var det vekselvis forestillinger i provinsen og på prominente scener som for eksempel Drury Lane Theatre i London. Rosa introduserte det engelske publikum for en rekke så langt ukjente operastykker i England, og sysselsatte en rekke av tidens mest fremragende sangere. Nevnes kan Charles Santley, Rose Hersee, Minnie Hauk, Joseph Maas, Barton McGuckin og Giulia Warwick.  

Rosa fremmet og støttet dessuten nye operaverker av britiske komponister. Frederic Hymen Cowens Pauline (1876), Arthur Goring Thomas' Esmeralda (1883), Alexander Mackenzies  Colomba (1883) og The Troubabour, og Charles Villiers Stanfords The Canterbury Pilgrims (1884) var bestilt av Rosas operakompani. Tidligere verker av William Vincent Wallace, Michael William Balfe og Julius Benedict ble også tatt med i kompaniets repertoar. Han håpet også i det lengste at han lyktes i å få Arthur Sullivan til å gi seg i kast med grand opera.  

Kort før sin død lanserte Rosa et light opera-kompani som debuterte med Robert Planquettes Paul Jones.

Carl Rosa Opera Company etter hans død
Hans operatrupp fortsatte etter Rosas plutselige død, og klarte seg også gjennom første verdenskrig. Men i 1920 ble det nedlagt. Ved en rekke sammenslåelser med andre selskaper skulle det imidlertid få en fremtid, frem til det fusjonerte med Sadlers' Wells Opera i 1985. Selskapet ble på nytt vakt til live som Carl Rosa Opera Limited i 1997, under Peter Mulloys kunstneriske ledelse.

Referanser 

Impresarioer
Fiolinister

Personer fra Hamburg